SKUPŠTINA OSIJEK SOFTWARE CITYJA

Izvoz IT firmi u OBŽ-u porastao za 592 posto

U 2018. godini 176 IT tvrtki na području Osječko-baranjske županije uprihodilo je 352 milijuna kuna

Ukupno 56 tvrtki, 227 zaposlenih, nešto više od 63 milijuna kuna prihoda, od čega samo sedam posto od prodaje u inozemstvu - takvo je stanje, što se tiče ICT sektora u Osječko-baranjskoj županiji, bilo za vrijeme gospodarske krize 2008. godine. Deset godina poslije - kvantni skok! U 2018. brojke su se popele na 176 tvrtki, 713 zaposlenika i gotovo 352 milijuna prihoda. A ono što je najviše skočilo i na što smo najviše ponosni je izvoz, od čega je u prošloj godini ostvareno čak 66 posto prihoda - ove je sjajne podatke Hrvatske gospodarske komore u srijedu prezentirao Ivan Jurlina, predsjednik udruge Osijek Software City. I to na njezinoj godišnjoj skupštini održanoj u poduzetničkom inkubatoru BIOS, odakle i je sve i krenulo prije sedam godina.- Godine 2008. nije se moglo kukati loše nam je u Osijeku, loše nam je u Hrvatskoj jer tada je bila kriza. Konačno izlazimo iz krize. Neki kažu bolje je, neki će reći da je lošije. A što kaže stanje nakon 10 godina? ​Broj tvrtki u 10 godina povećao se za 166 posto. Broj zaposlenika za 163 posto, prihodi za 188 posto, a izvoz za rekordnih 592 posto - obznanio je Jurlina.Ono na što su u OSC-u jako ponosni, dodao je, jest činjenica da ne rade samo za Hrvatsku nego i za cijeli svijet.- Svake godine izađe istraživanje koje pokazuje da smo izvan prosjeka u Hrvatskoj. I na to se ponosimo. Trenutačno još nismo dobili podatke na nacionalnoj razini, ali već sada vidimo da smo lani bolji nego što smo bili 2017. Broj tvrtki u prošloj se, 2018. godini povećao za 18 posto, broj zaposlenika za 19 posto, a prihod se u samo jednoj godini povećao za čak 93 posto, izvoz za 36 posto i konstantno raste - istaknuo je. Što to znači?- To znači da trenutačno na području Osječko-baranjske županije imamo više od 180 IT firmi, a tu se ubrajaju i neke firme koje nemaju sjedište u županiji, ali ovdje imaju svoje urede i zajedno s njima imamo oko 1500 zaposlenika - pojasnio je Jurlina. Da su brojke u konstantnom porastu, potvrđuju to i podatci HGK-a - u samo prvih pet mjeseci 2019. godine na području OBŽ-a otvoreno je 13 novih IT tvrtki.Članovi OSC-a predstavili su i sve što su radili u lokalnoj zajednici prošle godine. Održano je stotine radionica, predavanja, konferencija, skupova uz tisuće sudionika - što srodnih stručnjaka, jednako tako i djece, školaraca i studenata, kod kojih OSC-ovci žele usaditi i razvijati ljubav prema IT-u. Samo su neki od hvalevrijednih i nadaleko poznatih projekata: Dizajnerska inicijativa Osijek, Android Dew Academy, Europe Code Week, Robocode 2018, STEM Kitteens, Code Camp, KulenDayz, Maker Faire...Dodijeljene su i zahvalnice prijateljima OSC-a: medijima, među kojima i Glasu Slavonije za dugogodišnje podržavanje i prijateljstvo, akademskoj zajednici i partnerima na projektima (Odjelu za matematiku, FFOS-u, FERIT-u i EFOS-u) te sponzorima (RBA i Agram).